Imtella' Novembru 28, 2021 Rapport: Antonia Micallef Is-Segretarju Parlamentari responsabbli mill-industrija tal-kostruzzjoni, Chris Agius, qal li l-Gvern qed jaħdem biex ix-xogħol ta' Project Manager fl-industrija tal-kostruzzjoni jkun rikonoxxut bħala professjoni fil-liġi tal-Awtorità tal-Bini u l-Kostruzzjoni. Is-Sur Agius kien qed jitkellem waqt l-ewwel laqgħa ġenerali annwali tal-Kamra għall-Immaniġġjar tal-Kostruzzjoni. Il-President tal-Kamra għall-Immaniġġjar tal-Kostruzzjoni, Jesmond Chetcuti, spjega li l-kamra tirrappreżenta 'l dawk involuti fl-immaniġġjar fil-kostruzzjoni fuq diversi livelli inkluż lil dawk li m'għandhomx il-kwalifiki jew esperjenza. Dawn huma persuni li jitqabbdu jieħdu ħsieb l-andament tax-xogħol f'sit ta' kostruzzjoni tul il-proġett kollu. "Aħna ngħinuhom u naddressjaw biex jagħżlu l-korsijiet li huma l-aktar addattati għalihom u fejn tidħol l-esperjenza dawk li diġà għandhom il-kwalifiki imma m'għandhomx esperjenza aħna nigwidawhom fil-linja li għandhom imorru." Uffiċjalment, il-kamra twaqqfet f'Marzu li għadda fl-ewwel anniversarju mill-mewt traġika ta' Miriam Pace li ntradmet taħt it-tifrik ta' darha bil-għan li tindirizza n-nuqqasijiet f'din l-industrija. Sal-lum, il-kamra tħaddan mas-70 membru u qed tipproċessa 20 applikazzjoni oħra. Spjega li meta persuna tapplika biex issir membru jsir proċess ta' assessjar. "Għax aħna niġġudikaw fuq l-esperjenza u l-kwalifiki, li ġieli jdum erba' ħames ġimgħat għax għandna bord apposta, lill-applikant ngħidulu li wara r-review tiegħek aħna nistgħu noffrulek li jew tkun tier 1, tier 2 jew tier 3. Dak huma l-kategoriji. Jekk l-applikant jaċċetta l-proposta tagħna, isir membru." Is-Segretarju Parlamentari responsabbli mill-industrija tal-kostruzzjoni Chris Agius fakkar li fl-aħħar kwart tal-2020 tressaq abbozz ta' liġi, li wara li ġie approvat mill-Parlament, twaqqfet l-Awtorità li tirregola l-industrija tal-kostruzzjoni li fost oħrajn qed toħroġ u ġġedded il-liċenzji tal-bennejja. Qal li fil-ġimgħat li ġejjin se jiġu ppubblikati għall-konusltazzjoni pubblika abbozz ta' regolamenti biex jiġu lliċenzjati l-kuntratturi. Fil-ħsieb tal-Gvern ukoll hemm li jiġu stabbiliti ir-rekwiżiti tal-ħiliet neċċessarji għall-ħaddiema fl-industrija tal-kostruzzjoni.